Is jou baba reg vir vaste kos?
JY LEES NOU Is jou baba reg vir vaste kos?
Dís hoekom kiekeboe saak maak
Deur Sandra Coetzee
Uitgawe Augustus & September 2018
Die bekendstelling van vaste kos is eintlik eenvoudig. Ons raad help jou om dié opwindende fase met selfvertroue aan te pak.
Menige nuwe ma voel onseker oor wanneer en hoe om vaste kos bekend te stel, maar dis nie iets waaroor jy jou hoef te bekommer nie. Die geheim is om stadig te begin en baie geleidelik oor te skakel – en voor jy kan sê "hap", het jy 'n fynproewer grootgemaak.
Purity se Baby Cereal (200 g) R19,99, beskikbaar by alle kleinhandelaars en groot apteke.
Wanneer is my baba gereed?
Jou kind se ontwikkeling is die beste aanduiding van wanneer sy gereed is. Vir die meeste babas is dit wanneer hulle ses maande oud is, maar party kan 'n week of twee vroeër al gereed wees. Moet nooit vaste kos aanbied voor jou baba 17 weke oud is nie. Haar spysverteringstelsel is dan nog nie gereed daarvoor nie en sy sal ook weens haar tongstootrefleks sukkel om te sluk. Buitendien voorsien borsmelk in al haar voedingsbehoeftes en as jy te vroeg met vaste kos begin, kan dit allergiese reaksies tot gevolg hê. Moet ook nie later as 26 weke begin nie. As jy tot te lank ná ses maande wag, loop jou baba die gevaar om nie optimaal gevoed te word nie, want haar voeding- en energiebehoeftes word ál ingewikkelder. Hoewel jou borsmelk steeds 'n uitstekende bron van voeding is, is borsmelk op sy eie ná ses maande nie genoeg nie. Dis ook vir jou baba se ontwikkeling belangrik dat sy nou aan ander smake en eetervarings blootgestel word. Maar hoe weet jy presies wanneer in hierdie venstertydperk jóú baba gereed is? As jy ja op die volgende vrae kan antwoord, is dit tyd vir vaste kos!
Is sy ouer as 17 weke?
Het sy haar geboortegewig verdubbel en weeg sy minstens 6 kg?
Kan sy regop in 'n eetstoeltjie sit?
Kan sy haar kop wegdraai om "nee"' te sê?
Gryp sy na kos en probeer dit in haar mond druk?
Het haar tonguitstoot-refleks verdwyn?
Wat moet ek gee?
Wanneer jy seker is jou baba is gereed, ontstaan die volgende vraag: Wat moet sy eet? Daar is drie gewilde opsies vir die heel eerste kossies.
Babapap Gewone ryspap of gewone mieliepap is die beste beginkos. Maak dit volgens die aanwysings aan. Bied dan vir jou baba 'n titseltjie op die voorpunt van 'n sagte lepeltjie. As sy dit goed ontvang, kan jy elke dag 'n bietjie meer gee. Doen dit altyd op dieselfde tyd van die dag.
Groentepuree Gewilde keuses sluit in soetpatat, botterskorsie, wortel en pampoen. Maak dit slap deur borsmelk by te voeg. Bied aanvanklik net 'n titsel aan en vermeerder die hoeveelheid geleidelik.
Vrugtepuree Babas hou van appel, piesang, perske en peer. Sorg dat die puree baie slap is en bied 'n titseltjie op 'n slag aan. Vermeerder 'n week lank die hoeveelheid elke dag. Die geheim is om aanvanklik net een nuwe kossoort op 'n slag aan te bied en dan vyf dae lank niks nuuts by te voeg nie. So kan jy sien of jou baba negatief reageer. Wanneer babapap, groente en vrugte goed aanvaar word, kan jy begin om kombinasies daarvan aan te bied. Jy kan die hoeveelheid geleidelik vermeerder sonder om druk op jou baba te plaas tot sy twee keer per dag sowat drie eetlepels per maaltyd inkry. Hou die kos eers baie slap en begin dit geleidelik dikker maak.
Skaf 'n eetstoeltjie aan en laat jou baba altyd daarin eet. Kies 'n dag waarop julle albei goed voel en rustig is. Haar heel eerste happies kan jy in die oggend ná haar eerste melkvoeding gee. Een of twee happies vir ontbyt is in die eerste paar dae genoeg. Daarna kan jy geleidelik die hoeveelheid kos en die aantal maaltye per dag verhoog tot sy drie maaltye eet wanneer sy sewe of agt maande oud is. Laat haar eetlus jou lei as dit by hoeveelhede kom. Wees sensitief vir jou baba se lyftaal en voer haar wanneer sy wys dat sy honger is. As jy wag tot sy rasend honger is, sal sy waarskynlik nie kans sien vir die nuwe kosding nie en net haar magie met haar gunstelingmelk wil vol kry. As jou baba haar neus optrek vir dié nuwigheid, pak dit rustig aan. Laat sy saam met julle eet, voer haar geduldig en moedig haar met elke ete een of twee keer speels aan om te eet. Maak oogkontak, gesels en prys haar liggies as sy mooi eet; te veel lof kan veroorsaak dat sy eet om jou goedkeuring te kry en dus om die verkeerde redes leer eet. Wees op die uitkyk vir tekens wat wys dat sy versadig is en hou op voer sodra jy dit gewaar. So leer jy haar om na haar liggaam te luister en haar nie te ooreet nie. Gee liewer klein voedings meer gereeld omdat haar magie klein is. Etenstye moet van die begin af positief wees. Babas begin vinnig om 'n spesifieke kos se smaak met 'n positiewe of negatiewe gebeurtenis te verbind. As jou baba 'n bepaalde kossoort weier, bied dit weer en weer aan. Dit kan tot 20 blootstellings kos voor sy dit aanvaar. Moet haar nie dwing om iets te eet wat sy nie wil nie; dit sal veroorsaak dat sy nog minder daarvan hou. En as iets van haar weggehou word wat sy graag wil hê, sal sy waarskynlik 'n voorliefde daarvoor ontwikkel.
WAT MOET SY DRINK?
Onthou om minstens die eerste jaar aan te hou borsvoed en doen dit verkieslik tot sy twee jaar oud is. Wanneer jou baba begin eet, moet jy nie minder melk gee nie – die kos is net bykomend. Sy sal eers van sewe of agt maande af minder melk begin drink. Sy kan ook nou leer water drink. Gee klein hoeveelhede gekookte, afgekoelde water. As sy dit nie wil drink nie, gaan net voort om dit met elke maaltyd aan te bied. Aanhouer wen! 'n Klein bietjie borsmelk kan bygevoeg word om te help met aanvaarding, maar moenie suiker of vrugtesap byvoeg nie. Jou baba het nie vrugtesap of rooibostee nodig nie. Dit kan maklik die plek van die voedingryke melk inneem of veroorsaak dat sy nie haar kos wil eet nie. Vermy ook koeldrank en dieetkoeldrank – dit leer jou kind om soet drankies pleks van water te drink en kan latere gesondheidsprobleme veroorsaak. Onthou dat sy nie koeimelk voor haar eerste verjaardag mag drink nie.